Pasiūlymas Tarybos reglamentas iš dalies pakeičiantis antidempingo priemonių, nustatytų Tarybos reglamentu (EB) Nr. 130/2006 Kinijos Liaudies Respublikos kilmės vyno rūgšties importui, taikymo sritį /* KOM/2008/0012 galutinis */





[pic] | EUROPOS BENDRIJŲ KOMISIJA | Briuselis, 23.1.2008 KOM(2008) 12 galutinis Pasiūlymas TARYBOS REGLAMENTAS iš dalies pakeičiantis antidempingo priemonių, nustatytų Tarybos reglamentu (EB) Nr. 130/2006 Kinijos Liaudies Respublikos kilmės vyno rūgšties importui, taikymo sritį (pateikta Komisijos) AIŠKINAMASIS MEMORANDUMAS 1) PASIūLYMO APLINKYBėS | Pasiūlymo pagrindas ir tikslai Šis pasiūlymas yra susijęs su 1995 m. gruodžio 22 d. Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių, su paskutiniais pakeitimais, padarytais 2005 m. gruodžio 21 d. Tarybos reglamentu (EB) Nr. 2117/2005 (toliau – pagrindinis reglamentas), taikymu atliekant tyrimą dėl Kinijos Liaudies Respublikos kilmės vyno rūgšties importo. | Bendrosios aplinkybės Šis pasiūlymas pateikiamas atsižvelgiant į pagrindinio reglamento įgyvendinimą ir yra parengtas remiantis tyrimu, atliktu pagal pagrindiniame reglamente nustatytus esminius ir procedūrinius reikalavimus. | Pasiūlymo srityje galiojančios nuostatos Tarybos reglamentas (EB) Nr. 130/2006, nustatantis galutinį antidempingo muitą Kinijos Liaudies Respublikos kilmės vyno rūgšties importui. | Derėjimas su kitomis Europos Sąjungos politikos sritimis ir tikslais Netaikoma. | 2) KONSULTACIJOS SU SUINTERESUOTOSIOMIS šALIMIS IR POVEIKIO įVERTINIMAS | Konsultacijos su suinteresuotosiomis šalimis | Su tyrimu susijusios suinteresuotosios šalys jau turėjo galimybę ginti savo interesus atliekant tyrimą pagal pagrindinio reglamento nuostatas. | Tiriamųjų duomenų rinkimas ir naudojimas | Nepriklausomo tyrimo neprireikė. | Poveikio įvertinimas Šis pasiūlymas parengtas įgyvendinant pagrindinį reglamentą. Pagrindiniame reglamente nenumatytas bendras poveikio įvertinimas, tačiau jame yra pateiktas išsamus būtinų įvertinti sąlygų sąrašas. | 3) TEISINIAI PASIūLYMO ASPEKTAI | Siūlomų veiksmų santrauka 2007 m. kovo 17 d. Komisija inicijavo dalinę tarpinę peržiūrą, kurią atliekant svarstoma tik produkto apibrėžtoji sritis dėl antidempingo priemonių, taikomų Kinijos Liaudies Respublikos kilmės vyno rūgšties importui. Prašymą padavė Vokietijos importuotojas CU Chemie Uetikon GmbH, kuris pateikė prima facie įrodymus, iš kurių matyti, kad D-(-) rūšies vyno rūgščiai (D vyno rūgštis) neturėtų būti taikomos anksčiau minėtos priemonės. Atlikus tyrimą nustatyta, kad D vyno rūgšties pagrindinės fizinės ir cheminės savybės iš esmės skiriasi nuo kitų rūšių vyno rūgščių savybių ir visiškai skiriasi jų galutinis panaudojimas. D vyno rūgštis ypač naudojama farmacijos pramonėje kaip pagalbinė medžiaga atliekant cheminę sintezę. Kad taip galėtų būti panaudota, D vyno rūgštis turi pasižymėti specifinėmis savybėmis, ir jos negalima pakeisti kitų rūšių vyno rūgštimi. Be to, D vyno rūgšties kaina yra daug didesnė palyginti su kitų rūšių vyno rūgšties kainomis, ir todėl jos rinka yra apribota anksčiau minėtu panaudojimu farmacijoje. Dėl to siūloma iš dalies pakeisti produkto apibrėžtąją sritį dėl antidempingo priemonių ir pašalinti iš jos D vyno rūgštį. Buvo pasitarta su valstybėmis narėmis, ir jos pritarė šiam pasiūlymui. Tarybai siūloma priimti pridedamą reglamento pasiūlymą, kuris turėtų būti nedelsiant paskelbtas Oficialiajame leidinyje. | Teisinis pagrindas 1995 m. gruodžio 22 d. Tarybos reglamentas (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių su paskutiniais pakeitimais, padarytais 2005 m. gruodžio 21 d. Tarybos reglamentu (EB) Nr. 2117/2005. | Subsidiarumo principas Pasiūlymas priklauso išimtinei Bendrijos kompetencijai. Todėl subsidiarumo principas netaikomas. | Proporcingumo principas Pasiūlymas atitinka proporcingumo principą dėl toliau nurodytos (-ų) priežasties (-čių). | Veiksmų pobūdis yra aprašytas pirmiau minėtame pagrindiniame reglamente, nesuteikiant galimybės taikyti nacionalinio sprendimo. | Nuoroda apie Bendrijai, nacionalinėms vyriausybėms, regioninės ir vietinės valdžios institucijoms, ūkio subjektams ir piliečiams tenkančios finansinės bei administracinės naštos mažinimą ir jos proporcingumą pasiūlymo tikslui netaikoma. | Priemonių pasirinkimas | Siūloma priemonė – reglamentas. | Kitos priemonės būtų netinkamos dėl toliau nurodytos (-ų) priežasties (-čių). Minėtame pagrindiniame reglamente kitų galimybių nenumatyta. | 4) POVEIKIS BIUDžETUI | Pasiūlymas nedaro finansinio poveikio išlaidoms, o poveikis įplaukoms vertinamas 15 543 EUR trūkumu. | Pasiūlymas TARYBOS REGLAMENTAS iš dalies pakeičiantis antidempingo priemonių, nustatytų Tarybos reglamentu (EB) Nr. 130/2006 Kinijos Liaudies Respublikos kilmės vyno rūgšties importui, taikymo sritį EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių[1] (toliau – pagrindinis reglamentas), ypač į jo 11 straipsnio 3 dalį, atsižvelgdama į Komisijos pasiūlymą, pateiktą pasikonsultavus su Patariamuoju komitetu, kadangi: 1. GALIOJANČIOS PRIEMONĖS (1) Reglamentu (EB) Nr. 130/2006[2] (toliau – pirminis reglamentas) Taryba nustatė galutinį antidempingo muitą Kinijos Liaudies Respublikos (KLR) kilmės vyno rūgšties importui. 2. DABARTINIS TYRIMAS 2.1 Procedūra (2) Komisija gavo Vokietijos importuotojo CU Chemie Uetikon GmbH (toliau - pareiškėjas) prašymą pradėti dalinę tarpinę peržiūrą pagal pagrindinio reglamento 11 straipsnio 3 dalį. Pareiškėjas teigė, kad vadinamoji D-(-) vyno rūgštis dėl specifinės molekulinės sandaros skiriasi nuo kitų rūšių vyno rūgšties, ir dėl to ji pasižymi specifinėmis cheminėmis savybėmis, kurios nebūdingos kitoms nagrinėjamojo produkto rūšims, todėl jai neturėtų būti taikomos pirmiau minėtos priemonės. (3) Po pasitarimo su Patariamuoju komitetu nustačiusi, kad yra pakankamai įrodymų dalinei tarpinei peržiūrai inicijuoti, 2007 m. kovo 17 d. Komisija inicijavo tyrimą[3] pagal pagrindinio reglamento 11 straipsnio 3 dalį. Atliekant tyrimą buvo nagrinėjama tik produkto, kuriam taikomos galiojančios priemonės, apibrėžtis. (4) Apie šios peržiūros inicijavimą Komisija oficialiai pranešė pareiškimą pateikusiam importuotojui, eksportuojančios valstybės valdžios institucijoms ir visoms žinomoms suinteresuotosioms šalims. Klausimynai buvo išsiųsti Bendrijos gamintojams, importuotojams, naudotojams ir eksportuojantiems gamintojams, kurie bendradarbiavo vykstant tyrimui, po kurio nustatytos galiojančios priemonės. Suinteresuotosioms šalims buvo suteikta galimybė per pranešime apie inicijavimą nustatytą laikotarpį raštu pareikšti savo nuomonę ir prašyti jas išklausyti. (5) Buvo gauti du užpildyti klausimynai, ir vienai šaliai buvo suteikta galimybė būti išklausytai. (6) Komisija siekė gauti ir patikrino visą informaciją, kurią, jos manymu, reikėjo įvertinti, ar priemonių taikymo sritis turėtų būti iš dalies pakeista, ir atliko tyrimus šiose įmonėse: - CU Chemie Uetikon GmbH, Lahr , Vokietija - Longchem Corporation, Hangzhou , Kinija (7) Tyrimas vyko nuo 2006 m. sausio 1 d. iki 2006 m. gruodžio 31 d. 2.2 Nagrinėjamasis produktas (8) Pirminiame reglamente apibrėžtas nagrinėjamasis produktas yra Kinijos Liaudies Respublikos kilmės vyno rūgštis, kurios KN kodas šiuo metu yra 2918 12 00. Nagrinėjamasis produktas yra naudojamas vyne, gėrimų ir maisto prieduose, kaip antipirenas gipse ir daugelyje kitų produktų. Produktas gali būti gaunamas iš šalutinių vyno gamybos produktų, kaip yra visų Bendrijos gamintojų atveju, arba cheminės sintezės būdu iš naftos chemijos junginių, kaip yra visų KLR eksportuojančių gamintojų atveju. 2.3 Nustatyti faktai (9) Vyno rūgšties molekulė yra chiralinė, t. y. ji gali būti įvairių geometrinių konfigūracijų. L-(+) ir D-(-) rūšys (toliau atitinkamai L ir D vyno rūgštis), kurių molekulės yra viena kitos veidrodinis atspindys, ypač svarbios. Šios vyno rūgšties rūšys yra išskirtos tokiuose plačiai naudojamuose pramoninės informacijos šaltiniuose, kaip Cheminių medžiagų santrumpų tarnybos (angl. santrumpa CAS ) sudarytame sąraše ir Europos esamų komercinių cheminių medžiagų sąraše (angl. santrumpa EINECS ). Vieną nuo kitos jas galima lengvai atskirti atlikus bandymą, kuriuo matuojama poliarizuotosios šviesos rotacija. Naudojant L vyno rūgštį, rotacijos kryptis teigiama, o D – neigiama. (10) Atliekant tyrimą, po kurio buvo nustatytos galiojančios priemonės, daugiausia nagrinėta gamtinės kilmės L vyno rūgštis. Buvo nustatyta, kad Kinijos gamintojų gaminamas ir parduodamas produktas pasižymėjo tomis pačiomis pagrindinėmis savybėmis kaip ir Bendrijos pramonės gaminamas produktas ir konkuravo su pastaruoju dauguma anksčiau minėtų taikymo atvejų. (11) Kita vertus, D vyno rūgštis nėra gamtinės kilmės, ir ją galima gauti tik cheminės sintezės būdu. Bendrijos pramonė negamina šios rūšies vyno rūgšties, o Bendrija jos nepripažįsta kaip maisto priedo. Žinoma, kad ji naudojama farmacijos pramonėje gaminant kai kurias pagalbines medžiagas, naudojamas aktyviosioms sudedamosioms vaistų dalims gaminti. Ir L, ir D vyno rūgštis šiais atvejais gali būti naudojama farmacijoje, ir tai priklauso nuo norimų galutinio produkto savybių. Tačiau D ir L rūšys negali viena kitos pakeisti nė vienu atveju. Šios išvados patvirtintos faktu, kad pareiškėjas, pagalbines medžiagas farmacijos pramonei gaminanti bendrovė, savo produktams gaminti pirko ir naudojo tiek L, tiek D vyno rūgštį, užuot naudojęs tik vieną (pigesnę) vyno rūgšties rūšį. (12) Tyrimu taip pat nustatyta, kad D vyno rūgšties kaina yra 4 ar 5 kartus didesnė nei kitų vyno rūgšties rūšių, ir ją lemia kitoks gamybos procesas. Dėl didesnės kainos D vyno rūgšties rinka yra apribota, ir ji naudojama anksčiau minėtais atvejais, kai kitos pigesnės vyno rūgšties rūšys negali būti naudojamos. Apskaičiuota, kad dėl taikymo skirtumų ir kainų D vyno rūgštis užima mažiau kaip 1 % visos vyno rūgšties rinkos. (13) Apibendrinant reikia pasakyti, kad atlikus tyrimą buvo nustatyta, jog D vyno rūgštis savo fizinėmis ir cheminėmis savybėmis labai skiriasi nuo Bendrijos pramonės gaminamos L vyno rūgšties, ir tai reiškia, kad šios dvi vyno rūgšties rūšys negali pakeisti viena kitos ir nekonkuruoja tarpusavyje Bendrijos rinkoje. Atsižvelgiant į šiuos D vyno rūgšties ir tiriamojo produkto skirtumus, daroma išvada, kad D vyno rūgštis neturi priklausyti produkto, kuriam taikomos priemonės, apibrėžtajai sričiai. (14) Šios pateiktos išvados pagrįstos grynosios D vyno rūgšties savybėmis, todėl netaikomos jokiems D vyno rūgšties ir kitų produktų mišiniams. (15) Suinteresuotosioms šalims buvo pranešta apie padarytas išvadas. (16) Nors Bendrijos pramonė ir nepareiškė abejonių dėl tyrimu nustatytų faktų, ji išreiškė susirūpinimą, kad lengvatos vienai produkto rūšiai galėtų palengvinti priemonių vengimą. (17) Tačiau manoma, kad atsižvelgiant į kainų skirtumus ir nagrinėjamus kiekius, vengimą galima tiksliai nustatyti pagal statistinius duomenis. Be to, D vyno rūgštį galima lengvai atskirti nuo kitų rūšių atlikus anksčiau minėtą optinį bandymą. (18) Komisija kontroliuos D vyno rūgšties ir kitų rūšių, kurioms taikomos priemonės, importo duomenis. Jeigu į kurią nors valstybę narę importuojamos D vyno rūgšties kiekiai ir (arba) kainos pradėtų labai skirtis nuo įprastinių tendencijų, Komisija nedelsdama informuos atitinkamas muitinės tarnybas. 3. TAIKYMAS ATGALINE DATA (19) Atsižvelgiant į tai, kas išdėstyta pirmiau, tikslinga iš dalies pakeisti pirminį reglamentą, siekiant patikslinti produkto apibrėžtį ir nebetaikyti D vyno rūgščiai priemonių. (20) Kadangi dabartinis peržiūros tyrimas atliekamas tik siekiant išsiaiškinti produkto apibrėžtąją sritį ir kadangi šios rūšies produktui nebuvo ketinama taikyti pradinių priemonių, siekiant išvengti galimos žalos produkto importuotojams, manoma, kad tyrimo išvadas tikslinga pradėti taikyti nuo pirminio reglamento įsigaliojimo dienos, įskaitant importą, kuriam taikomi laikinieji muitai nuo 2005 m. liepos 30 d. iki 2006 m. sausio 28 d. Be to, ypač atsižvelgiant į gana neseniai įsigaliojusį pirminį reglamentą ir tikėtiną nedidelį prašymų dėl sumokėto muito grąžinimo skaičių, nėra jokios svarbios priežasties nenustatyti taikymo atgaline data. (21) Vadinasi, prekių, kurioms netaikoma šiuo reglamentu iš dalies keičiamo Tarybos reglamento (EB) Nr. 130/2006 1 straipsnio 1 dalis, galutiniai antidempingo muitai, sumokėti ar pervesti į sąskaitas, laikantis pirminės Reglamento (EB) Nr. 130/2006 versijos 1 straipsnio 1 dalies, turėtų būti grąžinti arba turėtų būti atsisakoma juos išieškoti. (22) Dėl grąžinimo ar atsisakymo išieškoti reikia kreiptis į nacionalines muitines remiantis galiojančiais muitų teisės aktais. (23) Ši peržiūra neturi įtakos datai, nuo kurios pagal pagrindinio reglamento 11 straipsnio 2 dalį baigia galioti Tarybos reglamentas (EB) Nr. 130/2006. PRIĖMĖ ŠĮ REGLAMENTĄ: 1 straipsnis Tarybos reglamento (EB) Nr. 130/2006 1 straipsnio 1 dalis pakeičiama taip: „1. Nustatomas galutinis antidempingo muitas importuojamai Kinijos Liaudies Respublikos kilmės vyno rūgščiai, išskyrus D-(-)- vyno rūgštį su ne mažiau kaip 12 laipsnių neigiama optine rotacija, matuojama vandens tirpale European Pharmacopoeia sąraše nurodytu metodu, kurios KN kodas šiuo metu yra ex 2918 12 00 (TARIC kodas 2918 12 00 90).“ 2 straipsnis Prekių, kurioms netaikoma šiuo reglamentu iš dalies keičiamo Reglamento (EB) Nr. 130/2006 1 straipsnio 1 dalis, galutiniai antidempingo muitai, sumokėti ar pervesti į sąskaitas, pagal pirminės Reglamento (EB) Nr. 130/2006 versijos 1 straipsnio 1 dalį, yra grąžinami arba atsisakoma juos išieškoti pagal 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą[4], 236 straipsnį. Dėl grąžinimo ar atsisakymo išieškoti kreipiamasi į nacionalines muitines, remiantis galiojančiais muitų teisės aktais. 3 straipsnis Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje . Jis taikomas nuo 2006 m. sausio 28 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17). [2] OL L 23, 2006 1 27, p. 1. [3] OL C 63, 2007 3 17, p. 2. [4] OL L 302, 1992 10 19, p. 1. Reglamentas su paskutiniais pakeitimais, padarytais Reglamentu (EB) Nr. 1791/2006 (OL L 363, 2006 12 20, p. 1).